**Addison Morton "Mort" Walker** (3. syyskuuta 1923 El Dorado, Kansas – 27. tammikuuta 2018 Stamford, Connecticut) oli yhdysvaltalainen sarjakuvantekijä. Hänet tunnetaan erityisesti sanomalehtisarjakuvien *Masi* (1950–) sekä *Pirkko ja Pentti* (1954–) luojana. Walker toimi sarjakuviensa parissa yhtäjaksoisesti yli 65 vuoden ajan.

Elämä
-----

Walkerin isä oli arkkitehti ja hänen äitinsä sanomalehden kuvittaja. Hän varttui Missourin Kansas Cityssä. Walker myi jo kouluaikoinaan piirroksiaan lehdille ja hänet palkattiin 18-vuotiaana Hallmarkille onnittelukorttien suunnittelijaksi. Toisen maailmansodan aikana hän palveli neljä vuotta Yhdysvaltojen armeijassa ja yleni sotamiehestä luutnantiksi. Hän oli sodan aikana Italiassa tiedustelu-upseerina ja myöhemmin sotavankileirin komentajana. Siviiliin palattuaan Walker valmistui vuonna 1948 Missourin yliopistosta. Sen jälkeen hän toimitti Dell-yhtiön sarjakuvalehtiä ja myi omia piirroksiaan muille lehdille.

Walker kehitti 1940-luvun lopulla *The Saturday Evening Postin* toimittajan John Baileyn pyynnöstä sarjakuvan Spider-nimisestä laiskasta ja velmusta yliopisto-opiskelijasta. Hän vaihtoi myöhemmin hahmon nimeksi Beetle Bailey, jolle hän antoi sukunimen kyseisen toimittajan mukaan. Korean sodan puhjettua vuonna 1950 Walker siirsi hahmon armeijaan ja näin syntyi *Masi*, joka pääsi King Features Syndicate -sarjakuvasyndikaatin levitykseen. Suurmenestykseksi kohonnut sarja ilmestyi parhaimmillaan 1 800 sanomalehdessä. Sarjan piirtäminen siirtyi vähitellen Walkerin pojille Brian ja Greg Walkerille, jotka osallistuivat sen tekemiseen 1970-luvulta alkaen, mutta Walker oli mukana sen käsikirjoittamisessa kuolemaansa asti. King Featuresin mukaan Walker teki pidemmän uran kuin kukaan toinen itse luodun strippisarjakuvan tekijänä.

Walkerin kanssa yhteistyötä tehneitä sarjakuvantekijöitä olivat muun muassa Dik Browne, Jerry Dumas, Bob Gustafson ja Bud Jones. Brownen kanssa Walker kehitti suositun sarjakuvan *Pirkko ja Pentti* (*Hi and Lois*) ja Dumasin kanssa sarjan *Sami ja Siilo* (*Sam and Silo*). Walkerin muista strippisarjoista menestykseen ylsi myös *Masan arkki* (*Boner's ark*). Myös hänen kuusi lastaan ovat työskennelleet hänen studiossaan.

Walker sai työstään lukuisia palkintoja, kuten National Cartoonists Societyn myöntämän Reuben-palkinnon vuonna 1954. Yhdysvaltain puolustusministeriö myönsi hänelle vuonna 2000 Distinguished Civilian Service -mitalin, joka on korkea-arvoisin siviileille myönnettävä sotilaallinen ansiomerkki. Walker perusti vuonna 1974 Connecticutin Greenwichiin International Museum of Cartoon Art -nimisen sarjakuvamuseon, joka toimii nykyään Ohion osavaltionyliopistossa toisen museon yhteydessä.

Lähteet
-------

1. ↑  Mort Walker, R.I.P. *News From ME*.  27.1.2018. Viitattu 27.1.2018. (englanniksi)
2. ↑  ‘Beetle Bailey’ cartoonist Mort Walker dies at 94 *Connecticut Post*.  27.1.2018. Hearst Communications. Viitattu 27.1.2018. (englanniksi)
3. 1 2 3 4 5  Richard Goldstein: Mort Walker, Creator of ‘Beetle Bailey’ Comic Strip, Dies at 94 The New York Times 27.1.2018. Viitattu 31.1.2018 (englanniksi) (Archive.org)
4. ↑  Harri Römpötti: Mort Walker Helsingin Sanomat 31.1.2018. Viitattu 31.1.2018 (digilehden tilaajille)
5. ↑  Biographybase.com (englanniksi) Viitattu 31.1.2018.

Aiheesta muualla
----------------

* Kuvia tai muita tiedostoja aiheesta **Mort Walker** Wikimedia Commonsissa

* Vuolteenaho, Salla: Patalaiskan Masin luoja Mort Walker on kuollut *Yle Uutiset*.  28.1.2018.
* Mort Walkerin virallinen kotisivu
* Masi-julkaisut Suomessa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Italia
* Belgia
* Yhdysvallat
* Ruotsi
* Japani
* Korea
* Alankomaat

 |
|  |
| Taiteenala | 
* RKD Artists
* ULAN

 |
|  |
| Muut | 
* Europeana
* IdRef

 |

 |